[bookmark: _GoBack]VENDIM
Nr. 107, datë 3.4.2013

MBI VLEFSHMËRINË E LICENCËS SË SUBJEKTIT TELEVIZIV VENDOR 
“TV REX”

Këshilli Kombëtar i Radios dhe Televizionit, i përbërë nga:
Endirë	Bushati		kryetare
Sami	Nezaj		zëvendëskryetar
Suela	Musta		anëtare
Gent	Ibrahimi	anëtar
Zylyftar Bregu		anëtar 
pasi mori në shqyrtim çështjen me:
OBJEKT: Mbi vlefshmёrinё e licencёs sё subjektit televiziv privat vendor “TV Rex”.
BAZA LIGJORE: Neni 7 pika 21, neni 33 pika 5 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, Këshilli Kombëtar i Radios dhe Televizionit

VËREN SE:

Me vendimin nr. 859, datë 12.6.2009, KKRT-ja ka licencuar shoqёrinё “Rex Mundi” sh.p.k., pёr subjektin televiziv privat vendor “TV Rex”, duke e autorizuar tё funksionojё si operator televiziv privat vendor nё fushёn e transmetimeve televizive analoge pёr tё mbuluar me sinjal qarkun Korçë. 
KKRT-ja konstaton se subjekti televiziv “TV Rex” nuk ka shlyer detyrimet financiare, pagesë vjetore për licencë dhe taksën për shërbimet rtv, pavarësisht njoftimeve të herëpashershme nga KKRT.
Kështu, KKRT me shkresat nr. 316 prot., datë 23.2.2010, nr. 1354 prot., datë 4.10.2010, nr. 581 prot., datë 4.4.2011, nr. 800 prot., datë 29.4.2011 dhe nr. 286 prot., datë 23.2.2012, por pavarësisht këtyre njoftimeve subjekti vazhdon tё jetё debitor ndaj KKRT-sё, nё masёn 257400 lekë, ndërsa ndaj Buxhetit të Shtetit në masёn 576000 lekë. Vlera totale e detyrimit financiar ёshtё 833400 lekë. 
Më tej, me shkresat nr. 774 prot., datё 5.6.2012 dhe nr. 1046 prot., datё 13.7.2012, i ёshtё ripёrsёritur kёrkesa pёr kryerjen e pagesave duke u paralajmёruar se nё rast tё mosshlyerjes sё detyrimeve, nga ana e KKRT-së, do të ndiqen procedurat për bërjen të pavlefshme të licencës së subjektit. 
Me vendimin nr. 20, datë 18.1.2013, KKRT-ja ka njoftuar subjektin televiziv privat vendor “TV Rex” për fillimin e procedurave për bërjen të pavlefshme të licencës së subjektit. Pavarësisht se është njoftuar edhe për vendimin e mësipërm, subjekti vazhdon tё jetё debitor ndaj KKRT-sё. 
Neni 33 i ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, parashikon se: 
“Licenca bëhet e pavlefshme kur:
…
5. kërkuesi nuk realizon detyrimet financiare të parashikuara me ligj pas 90 ditëve nga momenti kur merr dijeni zyrtarisht për miratimin e saj.”.

PËR KËTO ARSYE:

Këshilli Kombëtar i Radios dhe Televizionit, në mbështetje të nenit 7 pika 21, nenit 33 pika 5 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar,

VENDOSI:

1. Të bëjë të pavlefshme licencën nr. 095/TVL të subjektit televiziv privat vendor “TV Rex”.
2. Subjekti sipas pikës 1 të ndërpresë menjëherë transmetimin.
3. Ngarkohet administrata e KKRT-së për zbatimin e këtij vendimi.
4. Kundёr kёtij vendimi mund tё bёhet ankim nё gjykatё brenda 30 ditёsh nga marrja dijeni, nё pёrputhje me Kodin e Procedurёs Civile, kreu “Gjykimi i mosmarrёveshjeve administrative”.
Ky vendim hyn në fuqi pas botimit në Fletoren Zyrtare.

KRYETARE
Endirë Bushati
